În sondajul Avangarde pentru Primăria Capitalei prezentat în urmă cu 24 de ore, Nicușor Dan era depășit net de Cristian Popescu Piedone. În ciuda diferenței din acest moment, actualul edil este optimist că poate recupera.
Sondajul Avangarde realizat la comanda Digi24 indica faptul că, dacă duminica viitoare ar fi alegeri locale, Cristian Popescu Piedone ar câștiga detașat fotoliul de primar al Capitalei cu 44% din voturi.
Pe locul secund, la mare distanță, politicianul PUSL și actualul primar de la Sectorul 5, ar fi urmat de Nicușor Dan, cu 27%. Candidatul PSD – PNL, medicul Cătălin Cîrstoiu, ar obține doar 16%.
Într-o reacție după acest studiu sociologic, actualul primar din București nu se declară îngrijorat. Nicușor Dan a spus, în fața jurnaliștilor, că încă are timp să-l bată pe Piedone. El spune că mai sunt mai bine de 10 săptămâni de campanie preelectorală şi electorală, iar oamenii au timp să se informeze.
"O să vedem la vot, bineînțeles. Mai avem mai bine de 10 săptămâni de campanie preelectorală şi electorală. Oamenii au timp să se informeze despre fiecare dintre candidaţi. Rămân optimist.
Eu nu sunt analist, eu sunt optimist că bucureştenii se vor informa, vor compara ce am făcut noi într-o administraţie de trei ani, faţă de ce a făcut administraţia PSD în cei 12 ani anteriori. Oamenii vor vota în cunoştinţă de cauză", a spus Nicuşor Dan, marți, 26 martie 2024.
Nicușor Dan ar avea șanse uriașe să-și "apere" mandatul într-o situație excepțională. Aceea ca Piedone, în ciuda asigurărilor că nu se dă la o parte, se va retrage din cursa pentru primărie.
Cercetarea arată că dacă Cristian Popescu Piedone și-ar retrage candidatura, actualul primar ar câștiga Primăria Capitalei cu 41% din voturi, urmat de Cătălin Cîrstoiu, cu 29% și Mihai Enache (AUR), cu 27%.
Sondajul Avangarde fost realizat în perioada 20 – 24 martie. Volumul eșantionului este de 1.000 de persoane. Eroarea maximă de eșantionare, la un nivel de încredere de 95%, este de +/- 2,9%.